# Euroregió Pirineus Mediterrània

L'Euroregió Pirineus Mediterrània (aragonès: Eurorregion Pireneus Mediterránia, castellà: Eurorregión Pirineos Mediterráneo, francès: Eurorégion Pyrénées-Méditerranée, occità: Euroregion Pirenèus-Mediterranèa), nascuda el 29 d'octubre de 2004, és un projecte de cooperació política entre Catalunya, les Illes Balears, l'Aragó, Llenguadoc-Rosselló i Migdia-Pirineus. El 2006 l'Aragó va suspendre la seva participació. I les dues regions franceses, d'ençà del 2014, es van fusionar (d'acord amb la reforma territorial francesa) en una nova macroregió anomenada Occitània i que les ha substituït també com a membre de l'Euroregió.

## Objectius i reptes
### Objectius

* Crear al nord-oest de la Mediterrània un pol de desenvolupament sostenible basat en la innovació i la integració social i econòmica del seu territori.
* Contribuir a la construcció d'una Europa unida, solidària i propera als ciutadans.

#### Reptes

* Afirmar-se com a territori de projectes a escala europea.
* Defensar amb una mateixa veu projectes essencials per al seu desenvolupament equilibrat i sostenible.
* Millorar la competitivitat internacional tot situant les persones al cor de l'acció.
* Convertir-se en un pol d'innovació i creixement mitjançant els vincles teixits entre els centres tecnològics, científics i culturals.

## Posicionar-se a l'escenari europeu i mediterrani

* Contribuir al futur de la política europea de cohesió.
* Millorar l'accessibilitat dels territoris a través del desplegament de la xarxa de transports i del corredor mediterrani.
* Convertir-se en un agent de la cooperació euromediterrània per reforçar els vincles amb la Unió per la Mediterrània.

## Els projectes euroregionals

* Aprofundir la cooperació cultural a través d'una convocatòria comuna anual i del portal Internet.
* Millorar la qualitat de vida dels ciutadans per mitjà d'un Pla Climàtic de reducció dels gasos amb efecte d'hivernacle i de desenvolupament de les energies renovables.
* Consolidar un Eurocampus que agrupi els centres d'ensenyament superior per a millorar-ne la competitivitat i afavorir la mobilitat dels estudiants, dels docents i dels investigadors.
* Agrupar les iniciatives en matèria de creació d'empreses (Creamed).

## Règim jurídic i funcionament

Des del 25 d'agost de 2009, es va constituir com a AECT Pirineus Mediterrània, nou instrument jurídic dotat de personalitat pròpia que ajuda l'Euroregió a aconseguir els seus objectius, particularment la cooperació transfronterera, transnacional i interregional, i la cohesió econòmica, social i territorial. Malgrat la nova forma jurídica, segueix utilitzant la denominació tradicional "Euroregió Pirineus Mediterrània".

### L'estructura

La feina de l'AECT Pirineus Mediterrània s'estructura entorn de:
* Una Presidència rotatòria de 18 mesos.
* Una Assemblea General, que es reuneix 4 cops l'any.
* Un equip tècnic.
* El “G4”, òrgan exclusivament polític format pels representants dels presidents regionals.
* Les comissions sectorials consultives.

### Les seus

Té tres seus:
* Tolosa: Direcció tècnica i administrativa
* Barcelona: Secretaria General (representació política i comunicació)
* Brussel·les: Representació davant la Unió Europea

### Les llengües oficials

Té quatre llengües oficials, el castellà, el català, el francès i l'occità.

### El pressupost

El pressupost es nodreix de les participacions financeres obligatòries de les regions-membres, i està sotmès a la legislació francesa i sota el control de la seva Cambra Regional de Comptes. Aproximadament un 33% del pressupost va destinat a les despeses ordinàries de funcionament, i el 67% restant a les despeses “operatives”: disseny de projectes i atorgament de subvencions als actors implicats en les accions transfrontereres. Com a exemple del seu volum, el pressupost total del 2014 va ser de 1.923.960,55 euros.

## Referències

* ↑ «L'Euroregió Pirineus-Mediterrània tindrà personalitat jurídica». Lamalla.cat, 28-10-2007.
* ↑ Planas Camps, Ricard «Construcció cultural Europea». Bonart [Girona], núm. 131, 9-2010, p.7. ISSN: 1885-4389.
* ↑ «Aragó suspèn la seva participació a l'euroregió Pirineus-Mediterrani». 324.cat, 22-05-2005.
* ↑ . Projecte de declaració comuna dels presidents de l'Euroregió per a la creació d'un Campus euroregional Pirineus-Mediterrània Arxivat 2016-03-03 a Wayback Machine.
* ↑ «Creamed». Arxivat de l'original el 2013-11-17. [Consulta: 19 juliol 2013].
* ↑ «L'Euroregió Pirineus-Mediterrània tindrà un eurocampus universitari comú». Lamalla.cat, 18-06-2009.
* ↑ «Catalunya i Balears s'incorporen a l'Agrupació Pirineus-Mediterrani». Directe.cat, 05-06-2009.
* ↑ «Lo Jornalet» (en occità), 05-11-2014. [Consulta: 5 novembre 2014].
* ↑ «[https://web.archive.org/web/20201229172908/http://www.euroregio.eu/sites/default/files/bilan_cast_l.pdf BALANCE DE ACTIVIDADES DE LA AECT PIRINEOS MEDITERRÁNEO 2009-2014]» (en castellà). Arxivat de l'original el 2020-12-29. [Consulta: 10 juny 2020].

## Vegeu també

* Euroregió
* Cooperació transfronterera
* Agrupació europea de cooperació territorial

## Enllaços externs

* Euroregió Pirineus Mediterrània